CELEX: 32021R0907
Language: ro
Date: 2021-06-04 00:00:00
Title: Regulamentul (UE) 2021/907 al Consiliului din 4 iunie 2021 de modificare a Regulamentul (CE) nr. 765/2006 privind măsuri restrictive împotriva Belarus

4.6.2021   
               
               
                  RO
               
               
                  Jurnalul Oficial al Uniunii Europene
               
               
                  LI 197/1
               
            
         REGULAMENTUL (UE) 2021/907 AL CONSILIULUI
         din 4 iunie 2021
         de modificare a Regulamentul (CE) nr. 765/2006 privind măsuri restrictive împotriva Belarus
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia 2012/642/PESC a Consiliului din 15 octombrie 2012 privind măsuri restrictive având în vedere situația din Belarus (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (CE) nr. 765/2006 al Consiliului (2) impune înghețarea fondurilor și a resurselor economice aparținând persoanelor, entităților sau organismelor responsabile de încălcări grave ale drepturilor omului sau de reprimarea societății civile și a opoziției democratice sau ale căror activități subminează în mod grav democrația sau statul de drept în Belarus ori care beneficiază de pe urma regimului Lukașenko sau sprijină regimul Lukașenko, precum și interdicția de a pune fonduri sau resurse economice la dispoziția persoanelor, entităților sau organismelor menționate. Regulamentul respectiv impune, de asemenea, interdicția de a furniza asistență tehnică în legătură cu produsele și tehnologiile enumerate în Lista comună a Uniunii Europene cuprinzând produsele militare sau în legătură cu furnizarea, fabricarea, întreținerea și utilizarea unor astfel de produse. Regulamentul respectiv impune interdicția de a exporta echipamente care ar putea fi utilizate în scopul represiunii interne către orice persoană, entitate sau organism din Belarus sau în scopul utilizării în Belarus, și impune interdicția furnizării de asistență tehnică, servicii de brokeraj, finanțare sau asistență financiară aferente.
                  
               
                     (2)
                  
                  
                     Regulamentul (CE) nr. 765/2006 al Consiliului pune în aplicare măsurile prevăzute de Decizia 2012/642/PESC.
                  
               
                     (3)
                  
                  
                     Decizia (PESC) 2021/908 a Consiliului (3) de modificare a Deciziei 2012/642/PESC a fost adoptată în temeiul concluziilor Consiliului European din 24 și 25 mai 2021 ca urmare a aterizării ilegale forțate a unui zbor Ryanair între state membre ale UE la Minsk, Belarus, la 23 mai 2021. Incidentul respectiv, care a demonstrat lipsa de fiabilitate a autorităților aeronautice din Belarus, a pus în pericol siguranța aviației, pe baza unor dovezi fabricate, cu scopul de a permite reținerea de către autoritățile belaruse a jurnalistului și bloggerului de opoziție Raman Pratasevici și a Sofiei Sapega, și a constituit un pas suplimentar în reprimarea societății civile și a opoziției democratice din Belarus.
                  
               
                     (4)
                  
                  
                     Prin urmare, Regulamentul (CE) nr. 765/2006 ar trebui să fie modificat în consecință.
                  
               
                     (5)
                  
                  
                     Pentru a garanta eficacitatea măsurilor prevăzute de prezentul regulament, acesta ar trebui să intre în vigoare imediat,
                  
               ADOPTĂ PREZENTUL REGULAMENT:
         
            Articolul 1
            Regulamentul (CE) nr. 765/2006 se modifică după cum urmează:
            
                        1.
                     
                     
                        La articolul 1 se introduce următorul punct:
                        
                                    „7.
                                 
                                 
                                    «transportator aerian din Belarus» înseamnă o întreprindere de transport aerian titulară a unei licențe de operare valabile sau a unui document echivalent eliberat de autoritățile competente din Belarus.”
                                 
                              
                  
                        2.
                     
                     
                        Se introduc următoarele articole:
                        
                           „Articolul 8b
                           
                              (1)   Se interzice oricărei aeronave exploatate de transportatori aerieni din Belarus, inclusiv în calitate de transportator comercial în cadrul acordurilor de partajare de cod sau de rezervare de capacitate, să aterizeze pe teritoriul Uniunii, să decoleze de pe acesta sau să survoleze teritoriul Uniunii.
                           
                           
                              (2)   Alineatul (1) nu se aplică pentru cazuri de aterizare de urgență sau survolare de urgență.
                           
                        
                        
                           Articolul 8c
                           
                              (1)   Prin derogare de la articolul 8b, autoritățile competente din statele membre enumerate în anexa II pot autoriza o aeronavă să aterizez pe teritoriul Uniunii, să decoleze de pe acesta sau să survoleze teritoriul Uniunii, în cazul în care autoritățile competente respective au stabilit că o astfel de aterizare, decolare sau survolare este necesară în scopuri umanitare sau în orice alt scop compatibil cu obiectivele prezentului regulament.
                           
                           
                              (2)   Statele membre sau statele membre în cauză informează celelalte state membre și Comisia cu privire la orice autorizație acordată în temeiul alineatului (1).”
                           
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 iunie 2021.
            
               
                  Pentru Consiliu
               
               
                  Președintele
               
               A. P. ZACARIAS
            
         
         
            (1)  JO L 285, 17.10.2012, p. 1.
         
            (2)  Regulamentul (CE) nr. 765/2006 al Consiliului din 18 mai 2006 privind măsuri restrictive împotriva Belarus (JO L 134, 20.5.2006, p. 1).
         
            (3)  Decizia (PESC) 2021/908 a Consiliului din 4 iunie 2021 de modificare a Deciziei 2012/642/PESC privind măsuri restrictive având în vedere situația din Belarus (a se vedea pagina 3 din prezentul Jurnal Oficial).